KOMMISSIONENS BESLUTNING af 30. juni 1997 om fritagelse for det mindstelager og delvis fritagelse for det overførselslager, som sukkervirksomhederne i Spanien ligger inde med, med henblik på forsyning af landets sydlige region i perioden fra 1. juli til 30. november 1997 (Kun den spanske udgave er autentisk) (97/424/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1785/81 af 30. juni 1981 om den fælles markedsordning for sukker (1), senest ændret ved forordning (EF) nr. 1599/96 (2), særlig artikel 12, stk. 3, artikel 27, stk. 2a, og artikel 39, og

ud fra følgende betragtninger:

For at sikre den normale forsyning af alle Fællesskabets områder eller et af dets områder har hver sukkervirksomhed eller hvert sukkerraffinaderi på Fællesskabets europæiske område permanent forpligtelse til at ligge inde med et mindstelager;

i artikel 1 i Rådets forordning (EØF) nr. 1789/81 af 30. juni 1981 om indførelse af almindelige regler for ordningen med mindstelagre i sukkersektoren (3), senest ændret ved forordning (EF) nr. 725/97 (4), er mindstelageret alt efter tilfældet fastsat til 5 % af produktionen i forbindelse med A-kvoten eller 5 % af den mængde sukker, der er raffineret i løbet af de tolv måneder forud for den pågældende måned;

efter artikel 12, stk. 1, i forordning (EØF) nr. 1785/81 kan denne procentdel reduceres; i artikel 4 i forordning (EØF) nr. 1789/81 er det fastsat, at når Fællesskabets normale forsyning ikke længere er sikret på normale betingelser, kan det bestemmes, at den interesserede helt eller delvis fritages for forpligtelsen til at oplagre det pågældende sukker; ved Kommissionens forordning (EF) nr. 1436/96 (5) blev procentdelen reduceret til 3 %;

det sydlige Spanien er skiftevis blevet ramt af alvorlige oversvømmelser og udbredt tørke, og som følge heraf er ca. 15 0000 ha blevet ødelagt; der findes således et strukturbetinget underskud i dette område i overgangsperioden fra juli til oktober 1997 på ca. 100 000 tons sukker;

for at sikre forsyningen på normale betingelser og i betragtning af sagens hastende karakter bør det mindstelager, som sukkervirksomhederne i Spanien ligger inde med, dvs. 29 000 tons frigives; da denne foranstaltning ikke er tilstrækkelig til at dække ovennævnte strukturbetingede underskud, og i betragtning af årsagerne til dette underskud bør bestemmelserne i artikel 27, stk. 2a, i forordning (EØF) nr. 1785/81 bringes i anvendelse, og den nødvendige mængde af det overførselslager, som sukkervirksomhederne i Spanien ligger inde med, frigives;

Forvaltningskomitéen for Sukker har ikke afgivet udtalelse inden for den af formanden fastsatte frist -

VEDTAGET FØLGENDE BESLUTNING:

Artikel 1

1. Uanset artikel 1, stk. 2, i forordning (EF) nr. 1436/96 reduceres for perioden 1. juni til 30. november 1997 de i artikel 1 i forordning (EF) nr. 1436/96 fastsatte procentdele til 0 % for sukkervirksomhederne i Spanien.

2. Fra 1. december 1997 reduceres procentdelene i artikel 1, litra a) og b), i forordning (EØF) nr. 1789/81 til 3 % for sukkervirksomhederne i Spanien.

Artikel 2

1. Den obligatoriske oplagringsperiode som omhandlet i artikel 27, stk. 2, andet afsnit, litra a), i forordning (EØF) nr. 1785/81 udløber den 1. juli 1997 for sukkervirksomhederne i Spanien for en samlet mængde på højst 71 000 tons sukker udtrykt som hvidt sukker.

2. Spanien fordeler den i stk. 1 omhandlede mængde på de sukkervirksomheder, der ligger inde med overført sukker, i forhold til de overførte mængder, de ligger inde med.

3. Spanien meddeler straks Kommissionen de mængder overført sukker, der er frigivet pr. virksomhed.

Artikel 3

Denne beslutning er rettet til Kongeriget Spanien.

Udfærdiget i Bruxelles, den 30. juni 1997.

På Kommissionens vegne

Franz FISCHLER

Medlem af Kommissionen

(1) EFT nr. L 177 af 1. 7. 1981, s. 4.

(2) EFT nr. L 206 af 16. 8. 1996, s. 43.

(3) EFT nr. L 177 af 1. 7. 1981, s. 39.

(4) EFT nr. L 108 af 25. 4. 1997, s. 13.

(5) EFT nr. L 184 af 24. 7. 1996, s. 27.